Fonde, Oktoba 18
Narapela i mas wok yet long strongim narapela long olgeta wan wan de.—Hib. 3:13.
Sampela papamama i no save tok amamas long ol pikinini bilong ol bikos papamama bilong ol yet i no bin mekim ol tok bilong strongim ol. Long ol wok ples, planti bosman i no save tok amamas long ol wokman bilong ol. Taim yumi tok amamas long wanpela man long gutpela wok em i mekim, dispela i save strongim em. Na tu, yumi inap strongim ol narapela taim yumi tokim ol olsem ol i gat gutpela pasin o yumi mekim ol tok bilong “mekim gut bel bilong ol man i bel hevi.” (1 Tes. 5:14) Tok Grik, ol i tanim olsem “strongim bel,” i makim olsem wanpela man “i singautim narapela i kam sanap long sait bilong em.” Taim yumi wok wantaim ol bratasista bilong yumi, yumi inap mekim tok bilong strongim ol. (Sav. 4:9, 10) Olsem wanem? Yumi save painim rot bilong tokim ol narapela long wai na yumi laikim ol na amamas long ol? Paslain long yumi bekim dispela askim, yumi laik tingim dispela tok: “Sapos ol man i toktok i stap na yu wetim gutpela taim na yu mekim wanpela gutpela tok long ol, orait bai yu amamas.”—Snd. 15:23. w16.11 1:3-5
Fraide, Oktoba 19
Sapos ol manmeri bilong God i sindaun gut wantaim na i stap wanbel olsem ol brata tru, em i gutpela tumas, na ol i ken i stap belgut.—Sng. 133:1.
God i tok profet long sindaun bilong ol manmeri bilong em na em i tok: “Bai mi bungim yupela gen olsem ol sipsip wasman i bringim i kam bek long banis.” (Mai. 2:12) Long rot bilong profet Sefanaia, Jehova i tok: “Bai mi givim wanpela gutpela tokples [tok i tru bilong Baibel] long ol man, bambai olgeta i ken singaut long nem bilong Jehova na wok gut wantaim long mekim wok bilong em [o, “stap wanbel long lotuim em,” futnot].” (Sef. 3:9, NW) Yumi stap wanbel long lotuim Jehova, na dispela em wanpela blesing yumi ken amamas tru long en! Ol tok i stap long Buk Bilong God i helpim ol Kristen long Korin na long ol narapela hap tu long bihainim klinpela pasin, stap bel isi, na stap wanbel insait long kongrigesen. (1 Kor. 1:10; Efe. 4:11-13; 1 Pita 3:8) Long nau, ol manmeri bilong wanpela oganaisesen i stap wanbel long autim tok long olgeta hap bilong graun, na ol i skulim ol manmeri long ol gutpela samting God i tingting pinis long mekim. w16.11 2:16, 18
Sarere, Oktoba 20
Yupela . . . “ol pris i mekim wok king, yupela wanpela lain holi, yupela ol manmeri bilong God stret. Na yupela i ken tokaut long olgeta hap long ol gutpela pasin” bilong dispela man i bin singautim yupela long lusim tudak.—1 Pita 2:9.
I kam inap long yia 300 C.E., planti manmeri inap ritim Baibel long tok Grik o tok Latin. Olsem na ol inap lukim Tok Bilong God na skelim ol bilip bilong lotu. Sampela bilong ol i tingim tok ol i ritim long Baibel na ol i sakim ol bilip giaman bilong ol lotu, tasol sapos ol i tokaut long tingting bilong ol, bikpela hevi inap painim ol, na tu, ol inap lusim laip bilong ol. Bihain, ol manmeri i no kolim moa ol tok bilong Baibel, na ol lotu i birua long wok bilong trensletim Tok Bilong God i go long ol narapela bikpela tokples. Sapos wanpela man i no wanbel long wanpela tok ol lotu i skulim ol man long en, lotu i save givim bikpela strafe long em. Ol Kristen em God i makim na ol i stap gut long em, ol i save bihainim savetingting na bung long ol liklik grup sapos rot i op. Ol Kristen em God i makim ol long kamap “ol pris i mekim wok king,” ol i no gat rot long mekim gut wok bilong ol. Bikpela Babilon i kalabusim tru ol manmeri na ol i no stap fri long mekim wanpela samting! w16.11 4:8, 10, 11
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn